સાબરકાંઠા જિલ્લામાં શુક્રવારે રાત્રે કાળા ડિબાંગ વાદળો વચ્ચે હિંમતનગર, ઇડર, પોશીના, પ્રાંતિજ, તલોદ સહિતના વિસ્તારમાં મુશળધાર વરસાદ વરસતા ખેડૂતો હરખાયા છે. મોડી રાત્રે વિજળીના કડાકા સાથે ઇડરમાં ૯૯ મીમી, હિંમતનગરમાં ૩૭ મીમી, પોશીનામાં ૧૫ મીમી સાથે પ્રાંતિજ, તલોદ તાલુકામાં ૨૭ મીમી જેટલો વરસાદ વરસતા વાતાવરણમાં ઠંડક પ્રસરી હતી. વાવણી લાયક વરસાદ થતા ખેડૂતોએ કપાસ, મગફળી, દિવેલા સહિતના પાકોનું વાવેતર પુર જોશમાં કરી દીધુ છે. આ અંગે જિલ્લા ડિઝાસ્ટર વિભાગના સુત્રોમાંથી મળતી માહિતી અનુસાર અસહ્ય બાફ અને ઉકળાટ વચ્ચે વરસાદ વરસ્યો હતો. હિંમતનગરમાં વિજળીના કડાકા સાથે ૩૭ મીમી વરસાદ વરસતા હિંમતનગરના બેરણા રોડ, સહકારી જીન સહિતના સોસાયટી વિસ્તારોમાં પાણી ભરાઇ ગયા હતા.